คาดเริ่มขายกองทุนบี.กริม เพาเวอร์ ก.ค. นี้
เปิดตัวกองทุนโรงไฟฟ้าอมตะ บี.กริม เพาเวอร์ พร้อมให้ข้อมูลนักลงทุนครั้งแรก คาดเปิดขายเดือน ก.ค. นี้
11 มิ.ย. 2556

เปิดตัวกองทุนโรงไฟฟ้าอมตะ บี.กริม เพาเวอร์ พร้อมให้ข้อมูลนักลงทุนครั้งแรก คาดเปิดขายเดือน ก.ค. นี้
เมื่อวันที่ 11 มิ.ย. กลุ่มบริษัทอมตะ บี. กริม เพาเวอร์ ร่วมกับ บริษัทหลักทรัพย์จัดการกองทุน (บลจ.) กสิกรไทย และธนาคารกสิกรไทย จัดงานสัมมนาเรื่องกองทุนรวมโครงสร้างพื้นฐาน ABPIF : ความมั่นคงด้านพลังงานไฟฟ้าสู่โอกาสแห่งความมั่งคั่ง ซึ่งเป็นการเปิดตัวและให้ข้อมูลเกี่ยวกับกองทุนรวมโครงสร้างพื้นฐานโรงไฟฟ้าอมตะ บี.กริม เพาเวอร์ (ABPIF) ให้กับนักลงทุนเป็นครั้งแรก
ทั้งนี้ กองทุน ABPIF จะลงทุนในสิทธิในการรับผลประโยชน์จากการประกอบกิจการไฟฟ้าของบริษัทอมตะ บี.กริม เพาเวอร์ 2 โรง คือ บี. กริม 1 และ 2 ซึ่งมีกำลังการผลิตรวม 350 เมกะวัตต์ ระยะเวลาประมาณ 9 ปี มูลค่าโครงการ 6,500 ล้านบาท 
นางปรียานาถ สุนทรวาทะ ประธานเจ้าหน้าที่บริหาร กลุ่มบริษัทอมตะ บี. กริม เพาเวอร์ กล่าวว่า โรงไฟฟ้าทั้ง 2 โรงเปิดดำเนินการมากว่า 10 ปีแล้ว โดยมีรายได้ที่มั่นคงจากการสัญญาซื้อขายไฟกับการไฟฟ้าฝ่ายผลิต (กฟผ.) ประมาณ 40-50% ของรายได้รวม และรายได้จากสัญญาซื้อขายไฟฟ้ากับอุตสาหกรรม ประมาณ 45-55% โดยตั้งแต่ปี 2552 – 2555 โรงไฟฟ้าทั้ง 2 มีกำไรก่อนดอกเบี้ย ภาษี ค่าเสื่อมและค่าจัดจำหน่าย ซึ่งไม่รวมกำไร (ขาดทุน) จากอัตราแลกเปลี่ยนเฉลี่ยปีละ 1,360.5 ล้านบาท
“ลูกค้าในนิคมอุตสาหกรรมมีประมาณ 1,000 ราย แต่เราเลือกลูกค้ารายใหญ่ ซึ่งตั้งแต่ต้นยังไม่มีลูกค้ารายใดยกเลิกสัญญาเลย มีแต่เข้าคิวซื้อ ทำให้ต้องสร้างโรงไฟฟ้าใหม่เพิ่มขึ้นเรื่อยๆ เพราะกำลังการผลิตที่มีอยู่ไม่เพียงพอต่อความต้องการ โดยเงินที่ได้จากการตั้งกองทุนจะนำไปใช้ในการก่อสร้างโรงไฟฟ้าใหม่” นางปรียานาถ กล่าว
นอกจากนี้ นางปรียานาถ กล่าวอีกว่า หากได้รับการตอบรับที่ดีจากนักลงทุนก็มีความเป็นไปได้ที่จะนำโรงไฟฟ้าอื่นๆ มาจัดตั้งเป็นกองทุนรวมโครงสร้างพื้นฐานอีก 
นายสุรเดช เกียรติธนากร ผู้บริหารกลุ่มวาณิชธนกิจ ธนาคารกสิกรไทย ประเมินว่า กองทุนจะมีผลตอบแทนจากเงินปันผลไม่ต่ำกว่าดอกเบี้ยตราสารหนี้ของบริษัทในกลุ่มพลังงาน ซึ่งในปัจจุบันตราสารหนี้อายุ 5-6 ปี ให้ดอกเบี้ยประมาณ 4-5% ต่อปี โดยแต่ละปีกองทุนจะทยอยจ่ายคืนเงินต้นพร้อมกับผลตอบแทน 
“คาดว่า จะสามารถเปิดขายได้ในช่วงต้นไตรมาส 3 ปีนี้” นายสุรเดช กล่าว
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย กล่าวว่า หลังจากนี้จะเดินสายให้ข้อมูลนักลงทุนในประเทศต่อเนื่อง ทั้งนักลงทุนรายย่อยและนักลงทุนสถาบัน ซึ่งคาดว่าจะได้รับการตอบรับที่ดี โดยไม่ได้มีเป้าหมายขายให้กับนักลงทุนต่างชาติ
พร้อมกันนี้ นายจงรัก กล่าวอีกว่า ขณะนี้ได้ยื่นขอจัดตั้งกองทุนรวมโครงสร้างพื้นฐานโรงไฟฟ้าพลังงานแสงอาทิตย์ 7 แห่ง มูลค่า 5,000 ล้านบาท ของบริษัท เอสพีซีจี (SPCG) ไปแล้ว และคาดว่า จะสามารถเปิดขายได้ในไตรมาส 3 นี้เช่นเดียวกัน